b'\n_START_ARTICLE_\nAnchelio krioklys\n_START_PARAGRAPH_\nAnchelio krioklys (isp. Salto \xc3\x81ngel, Chur\xc3\xban Mer\xc3\xba, pem. Kerepakupai Ven\xc3\xa1)\xc2\xa0\xe2\x80\x93 Venesuelos pietry\xc4\x8diuose, Bolivaro valstijoje, Kanaimos nacionaliniame parke, krintantis auk\xc5\xa1\xc4\x8diausias pasaulyje krioklys\xc2\xa0\xe2\x80\x93 979\xc2\xa0m, i\xc5\xa1 kuri\xc5\xb3 nenutr\xc5\xabkstamas srautas\xc2\xa0\xe2\x80\x93 807\xc2\xa0m._NEWLINE_Krioklys krinta nuo auk\xc5\xa1to stalakalnio (tepui), vadinamo Aujantepui. Krioklys yra Kerepo up\xc4\x97je (\xc4\x8curuno intakas, Orinoko baseinas).\n_START_SECTION_\nAtradimas\n_START_PARAGRAPH_\nVietiniai ind\xc4\x97nai \xc5\xa1\xc4\xaf kriokl\xc4\xaf vadina Kerekupai-mer\xc3\xba. Pirmasis tyrin\xc4\x97tojas, j\xc4\xaf i\xc5\xa1vyd\xc4\x99s 1910\xc2\xa0m., buvo Ernesto S\xc3\xa1nchez La Cruz, bet informacija apie tai nebuvo pla\xc4\x8diau paskleista._NEWLINE_1933\xc2\xa0m. j\xc4\xaf pamat\xc4\x97 amerikie\xc4\x8di\xc5\xb3 lak\xc5\xabnas i\xc5\xa1 Misurio, buv\xc4\x99s Lindbergo skraidan\xc4\x8dio cirko (Lindbergh\xe2\x80\x99s Flying Circus) pilotas, Jimmy Crawford Angel (mir\xc4\x97 1956\xc2\xa0m.), \xc5\xa1iose teritorijose ie\xc5\xa1koj\xc4\x99s nauding\xc5\xb3j\xc5\xb3 i\xc5\xa1kasen\xc5\xb3. Po trej\xc5\xb3 met\xc5\xb3, 1936\xc2\xa0m., jam pavyko nut\xc5\xabpti \xc5\xa1alia krioklio vir\xc5\xa1\xc5\xabn\xc4\x97s, bet l\xc4\x97ktuvas (Flamingo monoplanas \xe2\x80\x9eEl Rio Caroni") u\xc5\xbeklimpo ir i\xc5\xa1buvo ten 33 metus, kol buvo nukeltas sraigtasparniu ir dabar saugomas muziejuje Bolivaro mieste (ant kalno pastatyta l\xc4\x97ktuvo kopija), o J. Angel su trimis bendrakeleiviais (viena i\xc5\xa1 j\xc5\xb3 jo \xc5\xbemona Mary) per 11 dien\xc5\xb3 sugeb\xc4\x97jo nusileisti nuo plok\xc5\xa1tikalnio._NEWLINE_Nors Anchelio krioklys yra labai nuo\xc5\xa1alioje vietov\xc4\x97je ir iki jo reikia skristi u\xc5\xbesakomaisiais reisais, j\xc4\xaf nuolatos lanko turistai. Viena i\xc5\xa1 ekstremalaus turizmo atrakcij\xc5\xb3\xc2\xa0\xe2\x80\x93 \xc5\xa1okti su para\xc5\xa1iutu nuo uolos i\xc5\xa1ky\xc5\xa1ulio \xc5\xa1alia krioklio vir\xc5\xa1\xc5\xabn\xc4\x97s ir i\xc5\xa1skleisti para\xc5\xa1iut\xc4\x85 kiek galima \xc5\xbeemiau._NEWLINE_Pirmasis \xc5\xa1altiniuose u\xc5\xbefiksuotas \xc5\xbemogus, pasiek\xc4\x99s up\xc4\x99, kuri krisdama sudaro kriokl\xc4\xaf, buvo latvis Aleksandrs Laime, (vietiniams ind\xc4\x97nams pemonams\xc2\xa0\xe2\x80\x93 Alejandro Laime). Upei, kuri\xc4\x85 maitina krioklys, jis dav\xc4\x97 Gaujos vard\xc4\x85, pagal Latvijoje tekan\xc4\x8di\xc4\x85 up\xc4\x99 Gauj\xc4\x85, nors pemonai ir toliau up\xc4\x99 vadina Kerepo vardu. 1955\xc2\xa0m. jis pirmasis u\xc5\xbekop\xc4\x97 \xc4\xaf Aujantepui ir atrado ten jau 18 met\xc5\xb3 \xc4\xafklimpus\xc4\xaf J. Angelo l\xc4\x97ktuv\xc4\x85. A. Laim\xc4\x97s vardu pavadinta viena stalkalnio ap\xc5\xbevalgos aik\xc5\xa1tel\xc4\x97.'